ડિગ્રી એન્જિનિયરિંગના પ્રવેશના નિયમોમાં કરાયેલી જોગવાઇ પ્રમાણે પહેલો રાઉન્ડ પૂરો થાય ત્યારબાદ મેનેજમેન્ટ કવોટાની બેઠકો માટે ફોર્મ ભરવાની પ્રક્રિયા શરૂ કરવાની હોય છે. આ વર્ષે સરકારી બેઠકો માટેનો પહેલો રાઉન્ડ પૂરો થયા બાદ તા.૭મી જુલાઇથી મેનેજમેન્ટ કવોટાની બેઠકો માટે ફોર્મ ભરવા તેવું નક્કી થયું હતું. આશ્ચર્યની વાત એ કે અમદાવાદની તમામ સ્વનિર્ભર કોલેજોએ મેનેજમેન્ટ કવોટાના ફોર્મ ભરવાના શરૂ થાય તે પહેલા જ પોતાની તમામ બેઠકો બારોબાર ફુલ કરી દીધી હતી. સૂત્રો કહે છે પહેલો રાઉન્ડ પૂરો થયા બાદ જે વિદ્યાર્થીઓને પ્રવેશ ન મળ્યો હોય તેઓ ઇચ્છે તો મેનેજમેન્ટ કવોટામાં પ્રવેશ માટે પ્રયાસ કરી શકે તે માટે આ વ્યવસ્થા ગોઠવવામાં આવી છે. પરંતુ સ્વનિર્ભર કોલેજના સંચાલકોએ તેનો ગેરલાભ ઉઠાવીને મેનેજમેન્ટ કવોટાના ફોર્મ ભરવાનું શરૂ થાય તે પહેલા જ ડોનેશન લઇને બેઠકો ભરી દીધી હતી. મહત્વની વાત એ કે લાખો રૂપિયાના ડોનેશન લઇને કોલેજોએ જે વિદ્યાર્થીઓને પ્રવેશ આપી દીધા છે તેઓને હવે નવી તારીખમાં દર્શાવવામાં આવશે. આમ, પ્રવેશ સમિતિની સ્પષ્ટ સૂચના છતાં મોટાભાગની સ્વનિર્ભર કોલેજોએ પોતાની મેનેજમેન્ટ કવોટાની બેઠકો લાખો રૂપિયા ડોનેશન લઇને ભરી દીધી છે. સૂત્રો કહે છે અમદાવાદમાં જ એસ.જી.હાઇવે પર આવેલી તમામ સ્વનિર્ભર કોલેજ દ્વારા કમ્પ્યૂટર-આઇ.ટી. જેવી બ્રાન્ચમાં વિદ્યાર્થીઓ પાસેથી ખુલ્લેઆમ બે લાખ રૂપિયા ડોનેશન લઇને બેઠકો ભરી દીધી છે. જે વિદ્યાર્થીઓને સરકારી કોલેજોમાં અમદાવાદની બહાર પ્રવેશ મળે તો તેઓ બહારગામ જવા કરતાં અમદાવાદની જ કોલેજમાં અભ્યાસ કરવા ઇચ્છતાં હોય છે. જેનો સીધો ગેરફાયદો સંચાલકો ઊઠાવી રહ્યા છે. આશ્ચર્યની વાત એ કે આ તમામ બાબતથી પ્રવેશ સમિતિના સભ્યો વાકેફ છે. જે તે સમયે સભ્યો દ્વારા ઉચ્ચસ્તરે રજૂઆતો પણ કરવામાં આવી છે. પરંતુ સ્વનિર્ભર કોલેજના સંચાલકો મોટા માથા હોવાના કારણે ઉચ્ચસ્તરેથી કોઇ કાર્યવાહી કરવામાં આવતી નથી. પ્રવેશ સમિતિના સૂત્રો કહે છે કોઇ વિદ્યાર્થી લેખિત ફરિયાદ કરે તો કોલેજની તમામ મેનેજમેન્ટ કવોટાની બેઠકો રદ કરવા સુધીના પગલાં લેવામાં આવશે.